Oz (TV-reeks)

Oz is ’n Amerikaanse televisie-dramareeks wat deur Tom Fontana geskep is. Hy was ook die skrywer of medeskrywer van al 56 episodes. Daar was ses seisoene.

 Oorsig 
Oz is die bynaam van die Oswald State Correctional Facility, voorheen die Oswald State Penitentiary, ’n maksimumveiligheid-gevangenis (vlak 4) waarvan die ligging onbekend is. ’n Groot deel van die aksie vind plaas in Emerald City ("Em City"), ’n eksperimentele eenheid van die tronk waar die hoof probeer klem lê op rehabilitasie en die aanleer van verantwoordelikheid. Emerald City is ’n streng beheerde omgewing met ’n beheerde aantal lede van elke sosiale en rassegroep.

Die groot rolverdeling sluit akteurs in soos Eamonn Walker, Rita Moreno, Ernie Hudson, John Lurie, Terry Kinney, Betty Buckley, Kathryn Erbe, Christopher Meloni, Lee Tergesen, B. D. Wong, J. K. Simmons, Dean Winters, Scott William Winters, Kirk Acevedo, Adewale Akinnuoye-Agbaje, Harold Perrineau Jr., Erik King, David Zayas, Lauren Vélez en Edie Falco.

 Styl 
Die verhaal van Oz word hoofsaaklik vertel deur Augustus Hill (Harold Perrineau), ’n voormalige dwelmhandelaar en –verslaafde en veroordeelde moordenaar. Hy is aan ’n rolstoel gekluister en vertel wat die omstandighede van ’n episode is, stel karakters voor of sluit ’n episode af. Wanneer ’n nuwe karakter voorgestel word, vertel hy wat sy omstandighede is, hy verskaf die gevangenenommer en vertel van hul misdaad en hul vonnis. Hill praat direk met die kamera, en dus die kyker. Daar is ook interaksie tussen hom en die ander karakters waarin hy nie met die kamera praat nie.

Oz het gebruik gemaak van die vryhede van Amerikaanse kabeltelevisie om materiaal te wys wat nie vir gewone kykers geskik was nie, byvoorbeeld vloekwoorde, dwelmgebruik, geweld, naaktheid, homoseksualiteit, manlike verkragting sowel as etniese en godsdienstige konflik.

Die reeks het ook op Suid-Afrikaanse TV gewys. Dit is verskeie kere vir Emmys benoem, maar het nooit gewen nie.

 Karakters 
Oz se aanvanklike rolverdeling het bestaan uit 14 akteurs. Die vier hoofkarakters (met die krediet starring) was Ernie Hudson as die tronkbewaarder Leo Glynn, Terry Kinney as Emerald City se hoof, Tim McManus, Harold Perrineau as die gevangene en verteller Augustus Hill en Eamonn Walker as ’n nuwe gevangene en vroom Moslem Kareem Saïd. Ander akteurs (met die krediet "also starring" was: Edie Falco as die korrektiewe beampte Diane Wittlesey, Rita Moreno as die raadgewer suster Peter Marie Reimondo, Kirk Acevedo as die Latynse gevangene Miguel Alvarez, Leon Robinson as Jefferson Keane, J.K. Simmons as Vernon Schillinger, Tony Musante as die Mafialeier Nino Schibetta, Lee Tergesen as Tobias Beecher, Sean Whitesell as die kannibaal Donald Groves, Dean Winters as Ryan O'Reily en B.D. Wong as die tronkkapelaan vader Ray Mukada.

Vanaf seisoen twee het verskeie karakters bygekom, onder andere Lauren Vélez as die tronk se dokter, Gloria Nathan, Kathryn Erbe as die dodesel-gevangene Shirley Bellinger, Luis Guzman as die Latynse bendeleier Raoul "El Cid" Hernandez, Christopher Meloni as Beecher se liefde Chris Keller, Betty Buckley as Ryan O'Reilly se ma en die musiekonderwyseres Suzanne Fitzgerald, Rick Fox as die basketbal-kampioen Jackson Vahue, Luke Perry as die nuwe gevangene en predikant Jeremiah Cloutier en Scott William Winters as Ryan O'Reily se verstandelik gestremde broer, Cyril O'Reily.

 Op DVD 
HBO Home Video het al ses seisoene van Oz op DVD beskikbaar gestel (streek 1 en 2). Dit bevat verskeie spesiale bonusse soos kommentaar en uitgesnyde tonele.

DVD-naamEp. #Uitgereik Die volledige eerste seisoen8 19 Maart 2002 Die volledige tweede seisoen8 7 Januarie 2003 Die volledige derde seisoen8 24 Februarie 2004 Die volledige vierde seisoen16 1 Februarie 2005 Die volledige vyfde seisoen8 21 Junie 2005 Die volledige sesde seisoen8 5 September 2006

 Verwysings 
 Hierdie artikel is merendeels vertaal vanaf die Engelse Wikipedia-artikel :en:Oz (TV series)

 Verdere leesstof 



 Eksterne skakels 


Kategorie:Amerikaanse televisiereekse